Karen Hækkerup (S), 2014-01-31:
Jeg vil gerne starte med at takke for den overordnet positive modtagelse af lovforslaget.
Det er blevet gennemgået meget grundigt i detaljer, hvad lovforslaget handler om, og også hvad regeringens intention er for at fremsætte lovforslaget, og sådan set også hvad Folketingets partiers intention er med at være rimelig positive over for mange af tilfældene, nemlig at vi gerne vil have færre dræbte i trafikken.
Regeringen har en vision om, at vi skal have halveret antallet af dræbte i trafikken inden 2020, og derfor er det en rigtig, rigtig vigtig ting at kigge på, hvordan man kan ændre færdselsloven, så der sker en skærpet indsats mod kørsel i påvirket tilstand, fordi vi ved, at i ca. 25 pct. af de dødsulykker, vi har, er der spiritus, narko, medicin eller en blanding af det involveret.
Lovgivningen, som den er blevet gennemgået, indeholder tre forskellige elementer.
Der har været kommentarer til de forskellige elementer, som handler om, at man skal på et kursus for at generhverve førerretten, hvis man har fået frataget sit kørekort; en udvidelse af konfiskationsordningen, hvis man har en promille på over 2; og at en persons kørekort kan blive frataget.
Jeg er også glad for at kunne notere mig, at der har været mange positive tilkendegivelser om høringssvarene, og det synes jeg jo sådan set også er rigtig, rigtig positivt.
Også tak for de gode kommentarer vedrørende det kursus, som man nu skal tage, og som ikke længere kun skal tages af mennesker, som har været alkoholpåvirket, men også af folk, som har taget stoffer.
Det er et kursus, som vi ved medvirker til at få færre til at gå ud og køre bil igen i påvirket tilstand, når de først har været igennem kurset, og det, der jo er vores mening med alt det her, er at få færre til at føre bil, når de ikke i stand til det og dermed være til fare for både sig selv og i særdeleshed for andre.
Der har været rejst en del spørgsmål, som jeg gerne vil komme ind på.
Der har været lidt spørgsmål om konfiskation, og hr. Henning Hyllested bad mig om at klargøre reglerne, og det vil jeg selvfølgelig hjertens gerne.
Jeg vil gerne starte med at sige, at der i forbindelse med lovforslaget ikke lægges op til at ændre de betingelser, der er for konfiskation af et køretøj, som gerningsmanden ikke selv ejer, eller hvori der består særligt sikrede rettigheder.
Så det siger jeg bare for at bekræfte, at den måde, som hr. Henning Hyllested læser lovforslaget på, altså er den korrekte.
Det er sådan ifølge straffelovens § 76, stk. 2, at konfiskation kun kan ske hos den, der er ansvarlig for lovovertrædelsen, og hos den, på hvis vegne den pågældende har handlet.
Og det betyder, at konfiskation af et motorkøretøj i medfør af færdselsloven ikke kan ske, hvis den pågældende ikke ejer køretøjet.
Det gælder f.eks. i tilfælde, hvor en bilejer har lånt sin bil ud til en person, som er blevet taget.
Så de regler, der er, vil jeg selvfølgelig gerne sørge for bliver tydeliggjort, så der ikke kan være nogen tvivl om, hvad der er tilfældet. Om et af de andre elementer, der er blevet nævnt, vil jeg sige, at der har været lidt forvirring om udmøntningen af alkohollåsordningen.
Jeg vil sige, at ordførerne måske er stoppet med at læse lovforslaget lidt for tidligt, for når man helt om til bemærkningernes nederste del af side 15, ser man, at det står beskrevet, at det alene er en teknisk ændring, at nogle af bestemmelserne flyttes, affattes et andet sted for at få konsekvensændringerne skrevet ind.
Så der er ingen substansændring i det, som tidligere er blevet aftalt.
Ordningen om alkohollåse forudsættes fortsat at være klar til brug omkring den 1. januar 2015.